32006R1126
L 201/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1126/2006 НА СЪВЕТА
от 24 юли 2006 година
за изменение на Регламент (ЕО) № 234/2004 относно някои ограничителни мерки по отношение на Либерия и за отмяна на Регламент (ЕО) № 1030/2003 и за отмяната на някои ограничителни мерки по отношение на Либерия
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално членове 60 и 301 от него,
като взе предвид Обща позиция 2006/31/ОВППС от 23 януари 2006 г. за подновяване на ограничителните мерки, наложени срещу Либерия (1) и Обща позиция 2006/518/ОВППС от 24 юли 2006 г. за изменение и подновяване на някои ограничителни мерки, наложени срещу Либерия (2),
като взе предвид предложението на Комисията,
като има предвид, че:
(1)
За да изпълни мерките, наложени срещу Либерия от Резолюция 1521 (2003) на Съвета за сигурност на Организацията на обединените нации, Обща позиция 2004/137/ОВППС от 10 февруари 2004 г. за ограничителните мерки срещу Либерия (3) предвижда изпълнението на мерките, изложени в Резолюция 1521 (2003) относно Либерия, и забрана на предоставянето на Либерия на финансова подкрепа във връзка с военните действия. На 23 януари 2006 г. Обща позиция 2006/31/ОВППС потвърди ограничителните мерки на Обща позиция 2004/137/ОВППС за допълнителен период от време, в съответствие с Резолюция 1647 (2005) на Съвета за сигурност на ООН.
(2)
Регламент (ЕО) № 234/2004 на Съвета (4) забранява предоставянето на Либерия на техническа и финансова помощ във връзка с военните действия, вноса на необработени диаманти от Либерия и вноса на кръгли трупи и на дървени продукти с произход от тази страна.
(3)
В светлината на процесите в Либерия Съветът за сигурност на ООН прие на 13 юни 2006 г. Резолюция 1683 (2006) за установяването на някои изключения във връзка със забраната относно техническо подпомагане във връзка с военните действия, наложени от параграф 2, буква б) от Резолюция 1521 (2003).
(4)
На 20 юни 2006 г. Съветът за сигурност на ООН прие Резолюция 1689 (2006). Той реши да поднови забраната срещу вноса на диаманти, но да не подновява забраната срещу вноса на всякакви кръгли трупи и дървени продукти с произход от Либерия, която е наложена от параграф 10 от Резолюция 1521 (2003) и която след няколко удължавания изтича на 20 юни 2006 г. Съветът за сигурност изрази своята решимост да възстанови тази забрана, ако в течение на 90 дни Либерия не успее да прокара законодателството във връзка с горското стопанство, предложено от Мониторинговия комитет по реформата в горското стопанство, създаден от правителството на Либерия.
(5)
Като се вземат предвид тези резолюции и Общи позиции 2006/31/ОВППС и 2006/518/ОВППС, необходимо е да се прекрати забраната спрямо вноса на кръгли трупи и дървени продукти с произход от Либерия, установена в член 6, параграф 2 от Регламент (ЕО) № 234/2004, в сила от 23 юни 2006 г., и да се изменят членове 3 и 4 от посочения регламент, по-специално за да се позволи предоставянето на помощ за полицейските сили и силите по сигурността на правителството на Либерия при някои условия с действие от 13 юни 2006 г.,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 234/2004 се изменя, както следва:
1.
Член 3 се заменя със следното:
„Член 3
1. По изключение от член 2, компетентният орган, както се посочва в приложение I, на държавата-членка, където е установен доставчикът на услугата, може да разреши предоставянето на:
a)
техническо подпомагане, финансиране и финансово подпомагане във връзка със:
i)
оръжия и сродни материални части, когато подобно подпомагане или услуги са предназначени единствено в подкрепа на и за използване от мисията на Организацията на Обединените нации в Либерия; или
ii)
оръжия и муниции, които остават на разположение на Специалната служба за сигурност за безпрепятствена оперативна употреба и са предоставени, съобразно с одобрението на Комитета, установен от параграф 21 от Резолюция 1521 (2003) на Съвета за сигурност на ООН, на членовете на тази Служба за целите на обучението преди 13 юни 2006 г.;
б)
финансиране и финансово подпомагане във връзка със:
i)
оръжия и сродни материални части, предназначени единствено в подкрепа на и за използване при международна програма за обучение и реформа за либерийските въоръжени сили и полицията, при условие че Комитетът, установен от параграф 21 от Резолюция 1521 (2003) на Съвета за сигурност на ООН е одобрил износа, продажбата, доставката или трансфера на засегнатите оръжия или сродни материални части;
ii)
несмъртоносно военно оборудване, предназначено единствено за хуманитарна или защитна употреба, при условие че Комитетът, установен от параграф 21 от Резолюция 1521 (2003) на Съвета за сигурност на ООН е одобрил износа, продажбата, доставката или трансфера на засегнатото оборудване; или
iii)
оръжия и припаси/муниции, предназначени за използване от членове на въоръжените сили и полицията на правителството на Либерия, които са били проверени и обучени от започването на мисията на Организацията на Обединените нации в Либерия през месец октомври 2003 г., при условие че Комитетът, установен от параграф 21 от Резолюция 1521 (2003) на Съвета за сигурност на ООН е одобрил износа, продажбата, доставката или трансфера на засегнатите оръжия или муниции.
2. За дейности, които вече са били осъществени, няма да се предоставят разрешения.“
2.
Член 4 се заменя със следното:
„Член 4
1. Когато такива дейности са били предварително одобрени от Комитета, създаден от параграф 21 от Резолюция 1521 (2003) на Съвета за сигурност на ООН, и по изключение от член 2 от настоящия регламент, компетентният орган, както се посочва в приложение I, на държавата-членка, където е установен доставчикът на услугата, може да разреши оказването/предоставянето на техническото подпомагане във връзка със:
a)
оръжия и сродни материални части, предназначени единствено в подкрепа на и за използване при международна програма за обучение и реформа за либерийските въоръжени сили и полицията;
б)
не-смъртоносно военно оборудване, предназначено единствено за хуманитарна или защитна употреба; или
в)
оръжия и припаси/муниции, предназначени за използване от членове на въоръжените сили и полицията на правителството на Либерия, които са били проверени и обучени от започването на мисията на Организацията на Обединените нации в Либерия през месец октомври 2003 г.
Одобрението на Комитета, създаден от параграф 21 от Резолюция 1521 (2003) на Съвета за сигурност на ООН се изисква чрез компетентния орган, както се посочва в приложение I, на държавата-членка, където е установен доставчикът на услугата.
Правителството на засегнатата държава-членка и правителството на Либерия правят съвместно искане за одобрение на техническото подпомагане във връзка с оръжия и боеприпаси, указани в буква в) до Комитета, създаден в параграф 21 от Резолюция 1521 (2003) на Съвета за сигурност на ООН.
2. За дейности, които вече са били осъществени, няма да се предоставят разрешения.“
Член 2
Член 6, параграф 2 от Регламент (ЕО) № 234/2004 се прекратява до 18 септември 2006 г.
Член 3
Настоящият регламент влиза в сила в деня, следващ деня на публикуването му в Официален вестник на Европейския съюз.
Член 1 се прилага от 13 юни 2006 г. Член 2 се прилага от 23 юни 2006 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 24 юли 2006 година.